“L-ugwaljanza hija valur fundamentali tal-Unjoni Ewropea, u prinċipju li se nkomplu niġġieldu għalih. L-ugwaljanza bejn in-nisa u l-irġiel mhix eċċezzjoni. l-Ewropa hija fost l-aktar postijiet sikuri u ugwali għall-bniet u n-nisa fid-dinja. L-għadd ta' nisa li jaħdmu laħaq livelli storikament għoljin fl-UE. Dejjem aktar nisa llum ikopru karigi ta' poter. Din hija xi ħaġa ta' min inkunu kburin biha. Iżda dan ma jfissirx li diġà wasalna fejn kellna naslu jew li dawn il-kisbiet għandhom jittieħdu bħala ovvji. Apparti minn hekk, fl-Ewropa bosta nisa għadhom qed iħabbtu wiċċhom ma' sfidi, inugwaljanzi u theddid fil-ħajja tagħhom ta' kuljum: abbuż u fastidju, pagi aktar baxxi, inqas impjiegi u opportunitajiet ta' karriera. U dan mhuwiex aċċettabbli. Pjuttost ta' tħassib hija t-trivjalizzazzjoni tad-diskors ta' mibegħda sessist, speċjalment online, iżda wkoll f'diskors fil-pubbliku. Il-kliem ta' min iqisu u jista' jwassal għal azzjoni. Jista' jkun l-ewwel pass lejn trattament mhux ugwali jew saħansitra lejn vjolenza fiżika. Nistiednu lill-Istati Membri kollha tal-UE biex juru tolleranza żero fir-rigward tad-diskors ta' mibegħda u l-forom kollha ta' vjolenza u diskriminazzjoni kontra n-nisa. Ħafna mill-inugwaljanzi li fadal huma marbuta mal-post tan-nisa fuq il-post tax-xogħol. Ir-regoli l-ġodda tal-UE rigward il-Bilanċ bejn ix-Xogħol u l-Ħajja se jikkontribwixxu biex aktar nisa joħorġu jaħdmu billi jagħtu għażla reali lill-familji dwar kif jorganizzaw il-ħajja professjonali u privata tagħhom. Se tiftaħ opportunitajiet biex in-nisa u l-irġiel li jaħdmu jaqsmu r-responsabbiltajiet ta' indukrar, għat-tfal u għall-qraba, fuq bażi ugwali. Dan se jżid l-opportunitajiet għan-nisa biex isibu impjiegi li jirriflettu l-livell ta' edukazzjoni u ta' ambizzjoni tagħhom. L-iżblukkar ta' dan il-potenzjal ikun l-aqwa stimolu ekonomiku li nistgħu noffru biex nagħtu spinta lill-ekonomiji tagħna. In-nisa għadhom mhux rappreżentati biżżejjed fil-politika. Fl-elezzjonijiet Ewropej li ġejjin, nixtiequ naraw aktar nisa fl-UE kollha li joħorġu mhux biss jivvotaw iżda bħala kandidati u jiġu eletti. Il-Kummissjoni ssejjaħ sabiex iktar nisa jkunu rappreżentati fl-ogħla livell tal-istituzzjonijiet tal-UE kollha, inklużi bħala Kummissarji. Il-Kummissjoni qed tmexxi bl-eżempju: bħalissa għandna 9 Kummissarji nisa u n-nisa jirrappreżentaw kważi 40% tal-maniġers tagħna. L-ugwaljanza bejn is-sessi hija wkoll fil-qalba tal-impenn kontinwu tagħna mal-pajjiżi sħab mad-dinja kollha. L-UE qiegħda tistinka biex tħaffef l-isforzi favur l-ugwaljanza bejn is-sessi fl-oqsma differenti tal-azzjoni esterna tagħha, bħala parti mill-implimentazzjoni tal-Għanijiet ta' Żvilupp Sostenibbli tan-NU. Madwar id-dinja kollha, nibqgħu impenjati bis-sħiħ biex nimplimentaw azzjonijiet li jiġġieldu l-forom kollha ta' vjolenza kontra n-nisa u l-bniet, inklużi dawk milquta mill-gwerra, mill-faqar jew minn spostament, pereżempju permezz tal-Inizjattiva Spotlight globali tagħna flimkien man-Nazzjonijiet Uniti. Aħna ħadna impenn li nagħtu aċċess indaqs lin-nisa u lill-bniet kollha għas-servizzi tas-saħħa, għall-edukazzjoni u għall-possibiltajiet ekonomiċi, u għall-opportunitajiet biex isawru l-ġejjieni tagħhom stess. Qatt m'aħna se nieqfu niġġieldu għal ugwaljanza vera u proprja għal kulħadd kemm ġewwa kif ukoll barra l-Unjoni Ewropea sabiex niżguraw li l-progress miksub ma jisfax fix-xejn.” Sfond Madwar l-UE, bis-saħħa tad-Direttiva dwar il-Bilanċ bejn ix-Xogħol u l-Ħajja Privata li għadu kif sar qbil fuqha, il-missirijiet għandhom dritt jieħdu liv ta' mill-inqas 10 ijiem ta' xogħol wara t-twelid tat-tarbija. Il-liv tal-ġenituri wkoll isir dritt individwali għall-ommijiet u għall-missirijiet mingħajr it-trasferiment tal-erba' xhur lill-ġenitur l-ieħor, li jservi ta' inċentiv qawwi għall-irġiel biex jużaw ukoll din il-possibbiltà. Madwar l-UE, kemm in-nisa kif ukoll l-irġiel se jkunu jistgħu jużaw “liv għall-persuni li jindukraw” ta' ħamest ijiem fis-sena f'każ ta' mard ta' qarib li jiddependi fuqhom għall-kura. Filwaqt li qed taħdem biex timplimenta dawn l-inizjattivi kollha, il-Kummissjoni nnifisha qed tmexxi bl-eżempju. Fil-bidu ta' dan il-mandat, il-President Jean-Claude Juncker ħa impenn li, sal-1 ta' Novembru 2019, ikun hemm minn tal-anqas 40% ta' parteċipazzjoni femminili fil-livell maniġerjali tal-Kummissjoni. Bis-saħħa ta'għadd ta' miżuri introdotti minn dak iż-żmien 'il hawn, ninsabu sew fi triqitna u, mill-1 ta' Frar 2019, in-nisa kienu jirrappreżentaw 39.6% tal-maniġers kollha fil-Kummissjoni. Il-Kummissjoni Ewropea ppromwoviet l-aċċess effettiv għall-ġustizzja u r-realizzazzjoni ta' drittjiet għan-nisa u l-bniet li kienu vittmi tat-traffikar, kif deskritt fit-tieni rapport ta' progress tal-Kummissjoni Ewropea. F'kooperazzjoni mal-Kummissjoni, l-Istitut Ewropew għall-Ugwaljanza bejn is-Sessi (EIGE) fil-Jum tal-UE kontra t-Traffikar ippubblika gwida prattika għall-prattikanti għall-implimentazzjoni tad-Direttiva kontra t-traffikar b'mod speċifiku għas-sessi. Il-politika ta' Koeżjoni tal-UE tappoġġja direttament l-ugwaljanza bejn is-sessi permezz ta' appoġġ għan-negozju għall-intraprendituri nisa u ttejjeb il-kwalità u l-aċċess għall-kura tat-tfal. Għall-infrastruttura tal-kura u l-edukazzjoni bikrija tat-tfal, ġew allokati EUR 1.23 biljun għall-perjodu 2014–2020. L-Ewropa għandha bżonn iktar nisa fix-xjenza. Permezz ta' Orizzont 2020, il-programm tar-riċerka u l-innovazzjoni tal-UE, il-Kummissjoni Ewropea qiegħda tappoġġa lill-organizzazzjonijiet ta' riċerka u lill-universitajiet biex jistabbilixxu pjanijiet ta' ugwaljanza bejn is-sessi. Dawn se jgħinu biex jitjiebu l-kundizzjonijiet għal aktar xjentisti nisa biex jaħdmu fir-riċerka u l-innovazzjoni. “In-nisa fit-Trasport – Pjattaforma tal-UE għall-Bidla” issaħħaħ l-opportunitajiet indaqs u ta' xogħol għan-nisa fis-settur tat-trasport fil-modalitajiet kollha u sservi wkoll għall-iskambju tal-aħjar prassi. Illum, il-Kummissjoni ppubblikat ir-rapport “She Figures”(Ċifri Femminili); li jimmonitorja l-livell tal-progress li jkun sar fir-rigward tal-ugwaljanza bejn is-sessi fir-riċerka u fl-innovazzjoni fl-Unjoni Ewropea. Ir-rapport jagħti indikazzjoni li l-għadd ta' nisa b'karriera fir-riċerka qiegħed bil-mod il-mod jiżdied fl-Ewropa. Madankollu, in-nisa għadhom sottorappreżentati ferm, u l-potenzjal tagħhom illum il-ġurnata mhuwiex rikonoxxut u vvalorizzat għalkollox. Il-Kummissjoni Ewropea tħeġġeġ u tagħti s-setgħa lin-nisa biex ikollhom rwol aktar attiv fl-era diġitali permezz ta' ħafna inizjattivi bħal pereżempju l-kampanja fejn kull bord irid jinkludi n-nisa (No Woman No Panel), l-ugwaljanza bejn is-sessi fil-programm MEDIA ta' Ewropa Kreattiva. Il-parteċipazzjoni tan-nisa fit-teknoloġija wkoll se tagħti spinta lill-ekonomija u tippermetti l-parteċipazzjoni sħiħa fis-soċjetà. L-UE tqiegħed l-ugwaljanza bejn is-sessi fiċ-ċentru tal-azzjoni esterna tagħha permezz ta' diversi sħubijiet ma' sħab multilaterali u reġjonali. Fil-kuntest tal-G7, l-UE u l-Kanada organizzaw b'mod konġunt l-ewwel laqgħa li qatt saret tal-Ministri tal-Affarijiet Barranin Nisa f'Settembru 2018 fejn wiegħdu li jibnu netwerk ta' gvernijiet u organizzazzjonijiet tas-soċjetà ċivili biex imexxu 'l quddiem l-ugwaljanza bejn is-sessi u d-drittijiet tan-nisa u tal-bniet, u biex jaħdmu lejn l-implimentazzjoni ta' impenji eżistenti. It-tnedija tal-Inizjattiva Spotlight mill-Kummissjoni Ewropea flimkien man-Nazzjonijiet Uniti tindirizza l-vjolenza abbażi tal-ġeneru fuq livell globali. Diġà tnedew diversi programmi tal-pajjiżi, inkluż fl-Amerika Latina u r-reġjun tal-Paċifiku. Fl-Afrika, il-programmi tal-pajjiżi huma mistennija li jiġu mnedija dalwaqt. L-Unjoni għad-Djalogu Mediterran Reġjonali (UfM) dwar l-Għoti tas-Setgħa lin-Nisa waqqfet mekkaniżmu li jimmonitorja l-progress magħmul mill-Istati Membri tal-UfM lejn l-ugwaljanza bejn is-sessi. Barra minn hekk, ġie ffirmat kuntratt ta' għotja ta' EUR 3.24 miljun mal-Inizjattiva Femminista EuroMed biex titnieda kampanja reġjonali għall-ġlieda u l-prevenzjoni tal-vjolenza kontra n-nisa u l-bniet fil-pajjiżi tal-Viċinat tan-Nofsinhar. Taħt il-Fond Fiduċjarju tal-UE b'reazzjoni għall-kriżi Sirjana, is-sena l-oħra ġew imnedija żewġ inizjattivi importanti biex tissaħħaħ ir-reżiljenza tan-nisa Sirjani u l-komunitajiet ospitanti fl-Iraq, il-Ġordan u t-Turkija, u biex jissaħħaħ l-aċċess għall-protezzjoni, il-parteċipazzjoni u s-servizzi għan-nisa refuġjati, il-persuni spostati f'pajjiżhom u l-komunitajiet ospitanti. Għal aktar informazzjoni Spotlight: Azzjoni tal-UE favur in-nisa L-Indiċi tal-Ugwaljanza bejn is-Sessi EIGE Skeda informattiva: Sena ta' Azzjoni Ffukata biex Tieqaf il-Vjolenza kontra n-Nisa (disponibbli wkoll bħala ktejjeb li jista' jiġi stampat) Konsultazzjoni Pubblika fuq ir-regoli tal-UE li jimplimentaw il-prinċipju tat-Trattat dwar “paga ugwali” — miftuħa sal-5 ta' April 2019 Sejħa għal proposti għall-prevenzjoni u l-ġlieda kontra l-vjolenza sessista u l-vjolenza kontra t-tfal, iż-żgħażagħ u n-nisa – miftuħa sad-19 ta' Ġunju 2019 Ġbir ta' data fuq it-traffikar ta' bnedmin fl-UE tal-2018